酬贈田舍人
作者：王禹偁
朝代：宋

paragraphs: 君不見天上星辰拱環極，忽然隕地變成石。
又不見雲中鷹隼橫高秋，有時搨翼化作鳩。
人生進退甚類此，左遷右轉誰自由。
憶昔逢君在鄒魯，翰林丈人東道主。
一言得意便定交，數日論文暗相許。
邇來倏忽十餘年，共上赤霄連步武。
禁中更直承明廬，深喜蒹葭依玉樹。
兩制惟君最清慎，筆力辭鋒有餘刃。
方期夜直金鑾坡，誰知共理淮陽郡。
官銜新換版曹郎，腰佩初懸列侯印。
西垣三字班列閑，南面百城資望峻。
且應盡意頒詔條，豈復迴頭顧文陣。
下車果有謳謠生，賣刀買犢民歸耕。
黄髮老農鼓腹唱，雪花雙鹿挾輈行。
棠陰露濃滴朱紱，麥秋風冷吹紅旌。
行春多暇吟情發，閑作長歌寄同列。
歌中首寫明君語，指點神仙爲舊侶。
嚴徐雖合在蓬瀛，邵杜已聞爲父母。
重來便恐調金鉉，無復區區掌文翰。
直如經歲未徵黄，道在何勞重嗟嘆。
入則步蒼苔，詠紅藥，了事舍人孫處約。
出則張皂蓋，擁朱輪，賢明太守召信臣。
請君屈指數交友，似此宦名能幾人。
逢時誰不欲行道，遇主我亦思庇民。
功名富貴皆待命，出處語默聊衛身。
一車甘雨方建隼，萬國淳風莫泣麟。
他時宣室召賈誼，賢人事業當併伸。
簷間忍見烏兔走，鑑裏星星將白首。
休躭鈴閤家藏書，且酌郡齋官給酒。
嬰兒稚女滿眼前，莫負時光笑開口。